የሲቪል ሰርቪስ ሚኒስትር ቀልጣፋ አገልግሎትን ለማስፈን ጥረት እየተደረገ መሆኑን ገለፁ
– በኢትዮጵያ አዳዲስ አሰራሮችን በመዘርጋት ለህብረተሰቡ ፈጣንና ቀልጣፋ አገልግሎት እንዲሰጥ ጥረት እያደረገ መሆኑን የሲቪል ሰርቪስ ሚኒስትር ገለፀ፡፡ የአገልግሎት መስጪያ ተቋማትን በአዳዲስ ቴክኖሎጂዎች የማስተሳሰር ተግባራት እየተከናወነ መሆኑንም ሚኒስቴሩ ገልጿል፡፡በሰው ሀብት ልማትና ፈጠራ ላይ የሚያተኩር ጉባኤ በአዲስ አበባ ትናንት ታህሳስ 2/2006 ዓ/ም ሲጀመር የአገልግሎት አሰጣጥን ለማሻሻል ሀገራት ክህሎት ያለው የሰው ሀይል ማፍራት እንዳለባቸው የአፍሪካ ሰው ሀብት አመራር ኔትወርክ አስትውቋል፡፡በአፍሪካ በአሁኑ ወቅት በትምህርት፣ ጤና፣ መሰረተ ልማትና በሌሎች ማህበራዊ እንዲሁም ኢኮኖሚያዊ ዘርፎች እየተመዘገበ ያለውን ለውጥ ለማስቀጠል የህዝብ አገልግሎት መስጪያ ተቋማት ፈጣንና ቀልጣፋ አገልግሎት መስጠት ይጠበቅባቸዋል፡፡ለዚህ ደግሞ ተቋማት አሰራራቸውን በአዳዲስ ቴክኖሎጂዎች የታገዙ ከማድረግ በተጨማሪ  አዳዲስ አሰራሮችን መፍጠር የሚችል የሰው ሀይል አስተዳደር መገንባት ልዩ ትኩረት ሊሰጠው እንደሚገባ ነው የአፍሪካ የሰው ሀይል አስተዳደር ኔትወርክ ባዘጋጀው የውይይት መድረክ ላይ የተገለፀው፡፡በኢትዮጵያም በህዝብ አገልግሎት መስጪያ ተቋማት አዳዲስ አሰራሮችን ከመዘርጋት ባለፈ የመንግስትን ፖሊሲ ተረድቶ ወደ ተግባር መለወጥ የሚችል የሰው ሀይልን ለማፍራት ጥረት እየተደረገ መሆኑን የሲቪል ሰርቪስ ሚኒስቴር ገልጿል፡፡በምክትል ጠቅላይ ሚኒስትር ማዕረግ የመልካም አስተዳደርና ሪፎርም ክላስተር አስተባባሪ እና የሲቪል ሰርቪስ ሚኒስትር አቶ ሙክታር ከድር በኢትዮጵያ መሰረታዊ የስራ ሂደት ለውጥ (BPR) ፣ውጤት ተኮር የስራ ምዘናን (BSC) ጨምሮ ሌሎች አሰራሮችን በመጀመር ለህብረተሰቡ የተሻለ አገልግሎት መስጠት የሚችሉ ተቋማትን ለመፍጠር ጥረት እየተደረገ ነው ብለዋል፡፡ ሲቪል ሰርቪሱን በአሰራር፣ አደረጃጀት እና ሰው ሀይል ላይ ስርነቀል በሆነ መልኩ ለመለወጥ የተለያዩ የሪፎርም ፕሮግራሞች ተግባራዊ እየሆኑ ነው ያሉት ሚኒስትሩ በዚህም አበረታች ውጤቶች እየተመዘገቡ እንደሆነ አውስተዋል፡፡  ሚኒስትር ሙክታር እንደሚሉት በመንግስት ተግባራዊ በመሆን ላይ ያሉት የተቋማት አገልግሎት አሰጣት ማሻሻያ ስራዎች በሰው ሀይል አያያዝና አስተዳደር፣ በውጪ አስተዳደር እንዲሁም ሙስናን በመከላከል ረገድ የተሻለ ለውጥ እያመጡ ነው፡፡ በቀጣይም ይህን ለውጥ ለማስቀጠል በአመለካከትና በክህሎት ረገድ የሚታዩ ውስንነቶችን ለመፍታት ትኩረት ሰጥተን እንሰራለን ሲሉ የገለፁ ሲሆን፤  ሚኒስትሩ የአገልግሎት መስጪያ ተቋማትን አሰራር ይበልጥ ቀልጣፋ ለማድረግ ተቋማቱን በዘመናዊ ቴክኖሎጂ እንዲታገዙ የማድረግ ስራዎች  ተጠናክሮ ይቀጥላሉ፣ ተቋማቱን አወዳድሮ ለተሻለ ስራ እንዲነሳሱ የሚያስችሉ ማበረታቻዎችም ይደረጋሉ፣ ለአገልግሎት ሰጪ ሰራተኞች ተከታታይነት ያለው የትምህርት እድልና ስልጠና እንዲያገኙ በማድረግ የሰው ሀይሉን ማብቃት ሌላው የትኩረት አቅጣጫ መሆኑንም አቶ ሙክታር ተናግረዋል፡፡የአፍሪካ ህብረት የፖለቲካ ጉዳዮች ኮሚሽነር ዶክተር አይሻ አብዳላሂ በበኩላቸው አገልግሎት አሰጣጥ ውስንነትና የሌሎች የመልካም አስተዳደር ችግሮች በአንዳንድ የአፍሪካ ሀገራት የአለመረጋጋት ምንጭ እየሆኑ መጥተዋል፣ ሰራተኞች ምቹ የሆነ የስራ አካባቢ አለመኖርና ተገቢውን ጥቅማጥቅም አለማግኘት ጋር ተያይዞም በርካታ ሙሁራን ለስደት እየተዳረጉ ነው፡፡ስለሆነም ሰላም የሰፈነባትና ምቹ የሆነች አፍሪካን ለመፍጠር የሰው ሀይሉን በማብቃት አዳዲስ አሰራሮችን መዘርጋት የሚችሉ አመራሮችን መፍጠር ይገባል ብለዋል፡፡  ለ3 ቀናት በሚቆየው ውይይት ላይ ከተለያዩ ሀገራት የመጡ የሲቪል ሰርቪስ ሚኒስትሮች፣ የሰው ሀይል ልማት አመራሮችና ሌሎች እንግዶች ተሳታፊዎች ናቸው፡፡